Smernica č. 51/2021,
ktorou sa mení smernica Ministerstva školstva, vedy, výskumu a športu Slovenskej republiky č. 15/2021 o postupe pri morálnom oceňovaní
Gestorský útvar: sekcia stredných škôl                    	ev. č.: 2021/13932:3-A2230
tel.: 02/59 374 457
Minister školstva, vedy, výskumu a športu vydáva podľa článku 12 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky túto smernicu:
Čl. 1
Smernica Ministerstva školstva, vedy, výskumu a športu Slovenskej republiky 
č. 15/2021 o postupe pri morálnom oceňovaní sa  mení takto:

1.	Článok 4 vrátane nadpisu znie:

„Čl. 4
Predkladanie návrhov

(1)	Návrhy na ocenenie predkladá sekcii, v ktorej pôsobnosti je morálne oceňovanie (ďalej len „príslušná sekcia“),
a)	 podľa čl. 2 ods. 1 písm. a)
1.	riaditeľ školy alebo školského zariadenia,
2.	štatutárny orgán zriaďovateľa školy alebo školského zariadenia,
3.	štatutárny orgán ústredného orgánu štátnej správy,
4.	riaditeľ regionálneho úradu školskej správy,
5.	predseda samosprávneho kraja,
6.	primátor mesta alebo starosta obce,
b)	 podľa čl. 2 ods. 1 písm. b) generálny riaditeľ sekcie, v ktorej pôsobnosti sú vysoké školy, alebo rektor,
c)	podľa čl. 2 ods. 1 písm. c) generálny riaditeľ sekcie, v ktorej pôsobnosti je medzinárodná spolupráca,
d)	 podľa čl. 2 ods. 1 písm. d)
1.	generálny riaditeľ sekcie, v ktorej pôsobnosti je šport, riaditeľ Národného športového centra alebo prezident Slovenskej asociácie univerzitného športu, ak ide o oblasť športu,
2.	generálny riaditeľ sekcie, v ktorej pôsobnosti je veda a technika, alebo predseda Slovenskej akadémie vied, ak ide o oblasť výskumu a vývoja.
(2)	Návrhy na ocenenie podľa čl. 2 ods. 1 môžu príslušnej sekcii predložiť aj
a)	štatutárny orgán odborovej organizácie, ktorá zastupuje osoby podľa čl. 2 ods. 1 písm. a) a b),
b)	štatutárny orgán priamo riadenej organizácie ministerstva.
(3)	Návrh na ocenenie riaditeľa školy alebo školského zariadenia alebo rektora, ktorý predložil sám za seba, sa neprihliada.
(4)	Návrhy na ocenenie predkladá príslušnej sekcii
a)	podľa čl. 3 ods. 1 písm. a)
1.	riaditeľ školy alebo školského zariadenia,
2.	štatutárny orgán zriaďovateľa školy,
3.	predseda samosprávneho kraja,
4.	primátor mesta alebo starosta obce,
5.	riaditeľ regionálneho úradu školskej správy,
6.	štatutárny orgán priamo riadenej organizácie ministerstva,
b)	podľa čl. 3 ods. 1  písm. b) rektor.
(5)	Ak ide o návrh na ocenenie pedagogických zamestnancov a odborných zamestnancov alebo žiakov základných škôl, žiakov základných umeleckých škôl alebo žiakov  stredných škôl, môže ho vypracovať aj príslušná sekcia, na základe vlastného podnetu alebo podnetu sekcií ministerstva, v  pôsobnosti ktorých sú materské školy, základné školy, stredné školy, základné umelecké školy a školské zariadenia.
(6)	Ak ide o návrh na ocenenie študentov vysokých škôl, môže ho vypracovať aj príslušná sekcia na základe podnetu sekcie ministerstva, v ktorej pôsobnosti sú vysoké školy.
(7)	Návrh na udelenie ocenenia pri príležitosti Dňa učiteľov sa predkladá do 31. januára príslušného kalendárneho roka.
(8)	Návrh na udelenie ocenenia pri príležitosti Medzinárodného dňa študentstva sa predkladá do 30. septembra príslušného kalendárneho roka.
(9)	Navrhovateľ zodpovedá za obsahovú stránku návrhu na ocenenie, ktorý predkladá prostredníctvom elektronického formuláru zverejneného na webovom sídle Ministerstva školstva, vedy, výskumu a športu Slovenskej republiky.
(10)	Návrh na udelenie ocenenia pri príležitosti Dňa učiteľov a  návrh na udelenie ocenenia pri príležitosti Medzinárodného dňa študentstva sa predkladajú prostredníctvom elektronického formuláru zverejneného na webovom sídle Ministerstva školstva, vedy, výskumu a športu Slovenskej republiky.“.

Čl. 2
Účinnosť

Táto smernica nadobúda účinnosť 1. januára 2022.

minister